CELEX: 62009TN0486
Language: ro
Date: 2009-12-04 00:00:00
Title: Cauza T-486/09: Acțiune introdusă la 4 decembrie 2009 — Republica Polonă/Comisia Europeană

27.2.2010   
            
            
               RO
            
            
               Jurnalul Oficial al Uniunii Europene
            
            
               C 51/34
            
         Acțiune introdusă la 4 decembrie 2009 — Republica Polonă/Comisia Europeană
   (Cauza T-486/09)
   2010/C 51/66
   Limba de procedură: polona
   
      Părțile
   
   
      Reclamantă: Republica Polonă (reprezentant: M. Szpunar, agent)
   
      Pârâtă: Comisia Europeană
   
      Concluziile reclamantei
   
   
               —
            
            
               Anularea Deciziei 2009/721/CE a Comisiei din 24 septembrie 2009 de excludere de la finanțarea comunitară a anumitor cheltuieli efectuate de statele membre în cadrul secțiunii Garantare a Fondului european de orientare și garantare agricolă (FEOGA), în cadrul Fondului european de garantare agricolă (FEGA) și în cadrul Fondului european agricol pentru dezvoltare rurală (FEADR) [notificată cu numărul C(2009) 7044] (1), în măsura în care exclude de la finanțarea comunitară suma de 47 152 775 PLN, cheltuieli efectuate de agenția de plăți acreditată de Republica Polonă.
            
         
               —
            
            
               obligarea Comisiei Europene la plata cheltuielilor de judecată.
            
         
      Motivele și principalele argumente
   
   Decizia atacată prevede o corecție financiară de 5 % din cheltuielile efectuate în cadrul Fondului european agricol pentru dezvoltare rurală în 2005 pentru susținerea activității agricole în zonele defavorizate precum și pentru susținerea angajamentelor de agromediu. Motivul invocat pentru aceste corecții au fost pretinse încălcări în ceea ce privește verificările încrucișate — analizate din perspectiva respectării principiilor bunelor practici agricole obișnuite —, sistemul de sancțiuni, rapoartele privind controalele la fața locului, precum și coordonarea tuturor obligațiilor aferente activităților de agromediu.
   Reclamanta contestă existența încălcărilor invocate și susține următoarele motive împotriva deciziei atacate.
   În primul rând, aceasta invocă încălcarea articolului 7 alineatul (4) primul paragraf din Regulamentul nr. 1258/1999 (2) și a articolului 31 alineatul (1) din Regulamentul nr. 1290/2005 (3) precum și a orientărilor prevăzute în documentul VI/5330/97, în măsura în care corecția financiară s-a efectuat pe baza unei aprecieri inexacte a situației de fapt și a unei interpretări eronate în drept. În opinia reclamantei, nu a fost săvârșită niciuna dintre încălcările imputate, care au stat la baza corecției financiare, iar cheltuielile excluse de decizia atacată de la finanțarea comunitară au fost efectuate în conformitate cu dispozițiile dreptului comunitar.
   Prin intermediul primului motiv, reclamanta susține că din rapoartele privind controalele la fața locului rezultă că, în conformitate cu articolul 28 din Regulamentul nr. 796/2004 (4), toate principiile bunelor practici agricole obișnuite au fost respectate, inclusiv controlul respectării limitelor anuale ale cheltuielilor destinate îngrășămintelor naturale. Reclamanta mai susține că, dacă verificările încrucișate cu baza de date privind animalele nu au fost efectuate, acest lucru este imputabil faptului că sistemul respectiv nu era util ca bază de referință pentru respectivele verificări, astfel încât efectuarea de verificări încrucișate cu acest sistem nu se impunea în temeiul articolului 68 din Regulamentul nr. 817/2004 (5). Mai mult, sistemul de sancțiuni prevăzute în cazul încălcării principiilor bunelor practici agricole obișnuite era pe deplin operațional, adecvat situației din primul an al punerii în aplicare a Planului de dezvoltare rurală și chiar mai strict decât actualul sistem de sancțiuni comunitare în vigoare; prin urmare, acesta era în perfectă conformitate cu articolul 73 din Regulamentul nr. 817/2004. În plus, în opinia reclamantei, caracterul exhaustiv al controalelor la fața locului întreprinse a depășit chiar limitele cerințelor prevăzute la articolul 69 al treilea paragraf din Regulamentul nr. 817/2004.
   În al doilea rând, reclamanta reproșează Comisiei încălcarea articolului 7 alineatul (4) al patrulea paragraf din Regulamentul nr. 1258/99 și a articolului 31 alineatul (2) din Regulamentul (CE) nr. 1290/2005, precum și încălcarea orientărilor din documentul VI/5330/97 și a principiului proporționalității, în măsura în care cuantumul corecției forfetare aplicate este extrem de ridicat în raport cu riscul unei pierderi eventuale pentru bugetul comunitar. În opinia reclamantei, niciuna dintre pretinsele încălcări care au stat la baza corecției reținute nu ar fi putut cauza Comunității pierderi financiare și, în orice caz, riscul unor astfel de presupuse pierderi financiare era marginal și de multe ori inferior sumei care a fost exclusă de la finanțarea comunitară prin aplicarea deciziei atacate.
   În al treilea rând, reclamanta susține încălcarea de către Comisie a articolului 296 al doilea paragraf TFUE, în măsura în care nu a motivat suficient decizia atacată. În opinia reclamantei, Comisia nu a explicat cauzele care au determinat-o să modifice în mod substanțial domeniul de aplicare al încălcărilor imputate și, prin urmare, nu a permis autorităților poloneze să ia cunoștință de aceste motive.
   
      (1)  JO L 257, p. 28.
   
      (2)  Regulamentul (CE) nr. 1258/1999 privind finanțarea politicii agricole comune (JO L 160, p. 10).
   
      (3)  Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (JO L 209, p. 1).
   
      (4)  Regulamentul (CE) nr. 796/2004 al Comisiei din 21 aprilie 2004 de stabilire a normelor de aplicare a ecocondiționării, a modulării și a sistemului integrat de gestionare și control, prevăzute de Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (JO L 141, p. 18, Ediție specială, 03/vol. 56, p. 210).
   
      (5)  Regulamentul (CE) al Comisiei din 29 aprilie 2004 de stabilire a normelor de aplicare a Regulamentului (CE) nr. 1257/1999 al Consiliului privind sprijinul pentru dezvoltare rurală acordat din Fondul European de Orientare și Garantare Agricolă (FEOGA) (JO L 153, p. 30, Ediție specială, 03/vol. 57, p. 116).